Broj: 01-076/24-2744

Podgorica, 18.07.2024. godine

Klub poslanika: SNP - CIVIS

Poslanica, g-đa Slađana Kaluđerović

**POSLANIČKO PITANJE**

Poštovani Premijeru,

Kako smo i kao građani i kao političari svijesni oligopola koji vlada na tržištu osiguranja, elektronskih komunikacija, bankarstva, a posebno na tržištu maloprodajnih trgovačkih lanaca, koji su dalji koraci koje ćemo preduzeti u pravcu mijenjanja politike zaštitu konkurencije, kako bi se spriječila zloupotreba moći koja donosi ogromnu dobit pojedincima, a šteti ekonomskom ambijentu i privrednom rastu zemlje i direktno pogađa džepove naših građana?

**ODGOVOR**

Uvažena poslanice Kaluđerović,

Proces pristupanja Evropskoj uniji donosi mnogobrojne benefite državama kandidatima, koje su spremne za duboke reforme. Crna Gora je pokazala da je sposobna da napravi odlučujući korak ka EU, a na tom putu moramo da usvojimo brojne vrijednosti, koje će nas u konačnom i učiniti državom na nivou evropskih standarda.

Politika konkurencije u Crnoj Gori mora da prati politiku konkurencije EU i za to nema alternative, jednostavno naše nadležne institucije prate praksu i rad tijela EU u ovoj oblasti.

Pregovaračko poglavlje 8. Konkurencija, ubraja se među najzahtjevnija i najsloženija u pregovaračkom procesu. Mnoge zemlje su ovo poglavlje zatvorile među posljednjim, zbog složenosti i povezanosti sa ostalim poglavljima. Crna Gora je u prethodnom periodu uradila puno na ispunjenju završnih mjerila u ovom poglavlju, što je prepoznala i Evropska komisija, naročito u dijelu harmonizacije nacionalnog zakonodavstva sa EU acquis-om.

Moram istaći da je crnogorska ekonomija gotovo unikatna i zbog njenih osobenosti jako je teško napraviti paralelu sa državama članicama EU, jer je crnogorsko tržište ograničeno i ima mali broj potrošača. Određeni privredni sektori kod nas imaju nizak stepen konkurencije, dok se druga tržišta mogu smatrati visoko konkurentnim. U ovom kontekstu čeka nas izazovan posao pripreme za jedinstveno evropsko tržište i to je jedan od ključnih ciljeva ove Vlade. Neophodno je da tržište u Crnoj Gori postane visoko konkurentno i otvoreno za potencijalne nove kompanije koje će imati jednake uslove na tržištu, što će u krajnjem donijeti veću korist po građane Crne Gore.

Konkretno u odnosu na Vaše pitanje većina privrednih sektora, koje ste naveli, su strogo regulisani od strane regulatornih tijela, a Agencija za zaštitu konkurencije je u domenu svog rada registrovala povrede u sektoru osiguranja, a informisaću Vas da je u toku postupak ispitivanja povrede konkurencije i na tržištu telekomunikacija između svih konkurenata, koji je pokrenut ove godine.

Uvjeravam Vas da će se posebna pažnja voditi da svaka radnja, usmjerena ka sprječavanju, narušavanju ili ograničavanju konkurencije na tržištima na teritoriji Crne Gore, bude sankcionisana od strane nadležnih institucija. Činjenica da se u posljednje vrijeme u ovolikoj mjeri govori o politici konkurencije, ukazuje na posvećenost ove Vlade i institucija sistema da se bave ovom oblašću.

Važno je napomenuti da Ministarstvo ekonomskog razvoja trenutno radi na izradi nacrta novog Zakona o zaštiti konkurencije radi transponovanja najnovije pravne tekovine EU u ovoj oblasti - Direktive 2019/1 u naš pravni sistem. Odredbama novog zakona će se ovlastiti nacionalno tijelo za zaštitu konkurencije - Agencija za zaštitu konkurencije da direktno izriče kazne, umjesto dosadašnjeg sistema, da kazne izricaju sudovi za prekršaje. Tako će sistem kažnjavanja biti dodatno unaprijeđen i efikasniji. Dakle, Vlada radi na daljem unaprjeđenju ove oblasti u skladu sa svojim ovlašćenjima.

Dakle,

Uvažena poslanice, dobro da ste pokrenuli ovu diskusiju. Sazrelo je vrijeme da javne tajne dobiju odgovor države i da vladavina prava uđe u sve pore društva.

Država će uvijek podržati fer i odgovorno poslovanje i graditi poslovni ambijent, koji afirmiše takve poslodavce, ali više nema bliskih i manje bliskih vlasti. Ima uspješnih i neuspješnih koji mogu ili ne mogu da rade po pravilima tržišta poštujući zakone.

Na takvim osnovama svi mogu očekivati zdravu potporu države, a vjerujem i da je ova logika kod privrede sve prisutnija.

I u ovom smislu Crna Gora se mora ponašati kao država članica Evropske unije. Usvajanje najboljih standarda i primjera je cilj kome težimo i od koga nećemo ni najmanje odstupati. Imam puno povjerenje u našu privredu, koja je uvijek iskazivala visok stepen fleksibilnosti i patriotizma, da će i ovog puta biti pouzdan partner gradjanima, Vladi i cijeloj državi.

S poštovanjem,

 **PREDSJEDNIK**

 **mr Milojko Spajić**